Żagħżugħ ħati li qatel żewġt aħwa wara li għamel patt imxajtan biex jirbaħ lotterija Ritratt: MET POLICE Nhar it-Tlieta li għadda, żagħżugħ Ingliż instab ħati li qatel żewġt aħwa, bħala parti minn patt li kien jemmen li għamel ma' xitan biex joqtol mill-inqas sitt nisa kull sitt xhur bħala skambju għal rebħa tal-lotterija futura. Danyal Hussein, li issa għandu 19-il sena, ta daqqiet ta' sikkina lil Bibaa Henry ta' 46 sena u Nicole Smallman ta' 27 sena f'attakk li seħħ f'park fil-majjistral ta' Londra f'Ġunju tas-sena li għaddiet wara li kienu mal-ħbieb biex jiċċelebraw għeluq snin Henry. Il-pulizija qalet lill-ġurnalisti barranin li Hussein kien wettaq il-qtil biex jissodisfa l-parti tiegħu minn "kuntratt" ma' xitan, li huwa ffirma u wiegħed li jwettaq minimu ta' sitt sagrifiċċji kull sitt xhur sakemm ikun fiżikament kapaċi. Hussein kiteb li jittama li l-premju tiegħu jkun li jirbaħ il-lotterija "Mega Millions Super Jackpot", u l-pulizija sabu tliet biljetti tal-lotterija li kien xtara wara l-qtil. Hussein, li kien jgħix ma' ommu, kien inqabad wara li kienu nstabu tbajja' tad-demm fuq il-post u ġie arrestat kważi erba' ġimgħat wara.